ธนารักษ์ถกวันนี้ จัดสรรเหรียญที่ระลึก
ธนารักษ์ เตรียมนำเหรียญที่ระลึกล็อตสุดท้าย 1 ล้านเหรียญ ออกให้ประชาชนแลก
4 พ.ย. 2559

ธนารักษ์ เตรียมนำเหรียญที่ระลึกล็อตสุดท้าย 1 ล้านเหรียญ ออกให้ประชาชนแลก 
นายจักรกฤศฏิ์ พาราพันธกุล อธิบดีกรมธนารักษ์ เปิดเผยถึงกระแสที่ประชาชนเรียกร้องให้กรมธนารักษ์นำเหรียญที่ระลึกเฉลิมพระเกียรติ พระบาทสมเด็จพระปรมินทรมหาภูมิพลอดุลยเดช มาจัดสรรให้ประชาชนแลก ว่า วันที่ 4 พ.ย.นี้ จะเรียกประชุมเพื่อสรุปแผนการจำหน่ายแลกเหรียญกษาปณ์ที่ระลึกของรัชกาลที่ 9 ทั้งหมด โดยปัจจุบันยังเหลือประมาณ 1 ล้านเหรียญ และจะพยายามให้ประชาชนได้แลกเหรียญให้มากที่สุด 
“ที่ผ่านมามีเหรียญที่ระลึกของรัชกาลที่ 9 เหลืออยู่ประมาณ 3-4 ล้านเหรียญ เดิมประเมินว่าเมื่อเปิดให้แลกไปสักระยะหนึ่งความต้องการจะน้อยลง แต่ปัจจุบันกลับมีความต้องการเพิ่มขึ้น” นายจักรกฤศฏิ์ กล่าว
ทั้งนี้ สำหรับเหรียญที่ระลึกที่ทำจากทองคำ ยอมรับว่ายังมีเหลืออยู่บ้างแต่จำนวนน้อยมาก จึงจะหารือถึงการจัดสรรด้วย แต่จำนวนที่มีจำกัดทำให้ไม่รู้ว่าจะนำออกจำหน่ายให้ทั่วถึงได้อย่างไร และส่วนหนึ่งต้องเก็บไว้แสดงที่พิพิธภัณฑ์เหรียญ และอีกส่วนต้องนำเก็บไว้เป็นทรัพย์สินมีค่าของแผ่นดิน จึงไม่ได้นำมาจำหน่าย
อย่างไรก็ตาม เบื้องต้นจะปรับแผนในการจำหน่าย จากเดิมที่จัดขายเป็นชุด 5 เหรียญ อาจจะลดลงเหลือ 3 เหรียญ หรือจำกัด 1 เหรียญ/คน